HJK isännöi IFK Mariehamnia kauden avausottelussa kello 14.00 ja kello 17.00 liiganousija PK-35 Vantaa saa vieraakseen viime kauden hopeamitalisti RoPS:n.

- Minkäänlaista kesätaukoa ei ole, vaan tästä jatketaan lokakuun loppuun ja kauden päätökseen. Muutamana edellisvuonna on ollut hiukan otteluruuhkaa. Nyt on haettu sitä, että kausi saadaan vietyä läpi tasaisella, hallitulla rytmillä, Veikkausliigan toimitusjohtaja Timo Marjamaa kertoo.

Lähtökohdat kauteen 2016 ovat viime syksyn jäljiltä melkoisen kutkuttavat. SJK voitti kaudella 2015 ensimmäisen mestaruutensa todellisen jännitysnäytelmän päätteeksi.

- Olihan se hienoa aikaa. Päätöskierroksella Seinäjoella ottelua oli pelattu 87 minuuttia, eikä ollut vielä tietoa mestarista, ei siitä kuka sijoittuu toiseksi tai kolmanneksi... Se oli jännitystä parhaimmillaan ja antaa hyvät lähtökohdat myös tähän kauteen, Marjamaa kuvaa.

Kauden aikana uusia stadioneita on valmistumassa Seinäjoelle ja Vaasaan, minkä lisäksi stadioneita ja nurmia kohennetaan uuteen uskoon, joten olosuhteet paranevat entisestään niin joukkueitten kuin katsojienkin kannalta. Myös ottelupäiviin on tehty uutta linjausta nimenomaan katsojien toiveesta.

- Ottelut painottuvat entistä enemmän viikonlopuille ja etenkin lauantaipäiville. Seurat ovat tutkineet itse asiaa ja kysyneet tätä kannattajiltaan eli tätä on toivottu. Toki vieraskannattajien kannalta lauantai on myös päivänä varmasti arki-iltaa helpompi.

Veikkausliigan näkyvyys kaudella 2016 on niin ikään parempi kuin milloinkaan aikaisemmin.

- Parasta peli on aina paikan päällä katsomossa, mutta heti seuraavaksi paras vaihtoehto on hankkia katseluoikeus ja seurata otteluita IS Extra- ja Ruutu+- palveluiden kautta, joissa voi seurata vaikka haluamaansa ottelua suorana ja katsoa sitten päivän muita otteluita sen jälkeen, Marjamaa toteaa.

- Lisäksi monelle tuttu Futiskierros-konsepti saa jatkoa ja on tällä kaudella nähtävissä Sanoma Median vapailla kanavilla.





Kaikki Veikkausliigakauden 2016 ottelut esitetään suorana lähetyksenä IS Extrassa ja Ruutu+:ssa.